b'\n_START_ARTICLE_\nArndt von Bohlen und Halbach\n_START_SECTION_\nLiv og virke\n_START_PARAGRAPH_\nArndt von Bohlen und Halbach arbeidet i mange \xc3\xa5r sammen med faren i Kruppkonsernet, men kom aldri til \xc3\xa5 ta over konsernet etter faren. I 1966 ble det bestemt at familieformuen skulle overf\xc3\xb8res til den nye stiftelsen Alfried Krupp von Bohlen und Halbach-Stiftung ved at Arndt von Bohlen und Halbach avstod fra arven, men han fikk en \xc3\xa5rlig \xc3\xb8konomisk kompensasjon for dette fra konsernet._NEWLINE_Ved at han ikke lenger hadde noen forbindelse med Krupp-konsernet, kunne han heller ikke ha dette familienavnet, da det var lovbestemt i en s\xc3\xa6rlov fra 1906 (\xc2\xabLex Krupp\xc2\xbb) at retten til \xc3\xa5 bruke dette navnet bare tilkom de som ledet familiebedriften. Denne s\xc3\xa6rloven ble godkjent av keiser Wilhelm II, slik at Arndt von Bohlen und Halbachs farfar Gustav von Bohlen und Halbach kunne ta Krupp-navnet da han giftet seg inn i familien og overtok ledelsen av konsernet._NEWLINE_Arndt von Bohlen und Halbach ble i 1969 gift med Henriette von Auersperg, men levde ogs\xc3\xa5 lenge \xc3\xa5pent som homofil, i et jetsetliv pendlende mellom Palm Beach og Marrakech._NEWLINE_De siste \xc3\xa5rene levde han mer tilbaketrukket og konverterte til den katolske tro. Han d\xc3\xb8de av kreft i kjeven i 1986, 48 \xc3\xa5r gammel, og han hadde ingen barn. Han blir i sin biografi (se nedenfor) omtalt ved sin d\xc3\xb8d som sch\xc3\xb6n, klug, reich und sehr ungl\xc3\xbccklich (\xc2\xabvakker, klok, rik og sv\xc3\xa6rt ulykkelig\xc2\xbb)._NEWLINE_Han er begravet i krypten i slottskirken i Schloss Bl\xc3\xbchnbach.'